उदालगुरि , 20 अक्ट'बर : बि टि सिनि खुंथाय गोहोखौ दखल खालामनायनि थाखाय इउपिपिएल दोलोजों लोगोसे बिटिसि बिसायख'थियाव बाहागो लानाय गुबुन गुबुन राजखान्थि दोलोफोरा नंखाय बाथ्रा बुंगासिनो । बे बाथ्राखौ बुंदों बिपिएफ दोलोनि नेहाथारि ड ० अन्जलि दैमारिया । दिनै 31 नं भेरगाव बिटिसि परिषद बियाबनि सिङाव थानाय सोनाब पटलायाव खुंनाय बिपिएफ दोलोनि मावफारि मेलआव गाहाय आलासि महरै बाहागो लानानै दैमारिया बुङोदि , थांनाय 15 बोसोराव बिपिएफ दोलोआ जेरैबायदि जौगानाय लाबोनो हादों बेखौ बिटिसिनि राइजो - राजाफोरा नुनो मोन्दों आरो दासान्दि सुबुंनि अन्सायनायखौ दोलोआ मावगासिनो । अन्जलि दैमारिया बुडोदि , एसेल' समनि गेजेरावनो बिटिसिआव जेरैबायदि जौगानायनि महरखौ नुनो मोन्दों बेयो गासैबो हाग्रामा महिलारिनि मोजां खुंथाय सामलायनायनि थाखाय । लामा - दालांनिफ्राय जागायनानै सोलोंथायनि मोनफ्रोमबो बिथिङावनो जौगानायनि महरखौ राइजो - राजाफोरा नुनो मोन्दों । नाथाय बिटिसिनि खुंथायखौ हास्थायनायनि थाखाय इउपिपिएल आरो गुबुन राजखान्थि हान्जाया नंखाय बुंनानै दासान्दि बाथ्राफोरखौ सुबुंफोरनि गेजेराव फोलानो नाजादों । बिथाङा बुङोदि , जुदि गोहो दङब्ला बिखायाव आखाय होनानै गुबुन राजखान्थि दोलोफोरा बुनांगौ , हाग्रामा महिलारिनि 15 बोसोर खुंथायनि समाव बिटिसियाव जेबो रोखोमनि जौगाखाङाखै होन्ना । बिथाङा गुबुन मोनसे आयदानि सायाव बुंबावोदि , ओन्सोलाव गाहायनिफ्राय खुंथाय सामलायबोनाय हाग्रामा महिलारिनि दैदेन्नाय बिटिसिआव दासान्दि जौगाखांनि महरखौ मोनफ्रोमबो बिथिङावनो नुनो मोन्दों । हाबाफारियाव पानेरि बिधान सभा बियाबनि एमएलए कमलि बसुमतारिआबो बाहागो लानानै बुङोदि , इउपिपिएल दोलोआ बिटिसिनि खुंथायखौ दखल खालामनायनि थाखाय जेरैबायदि नंखाय बाथ्रा बुंनायखौ बिटिसिनि राइजो - राजाफोरा बुजिनो आरो हमदांनो हाजोबबाय । सरकारि आवास न' , सरकारि साख्रि , सेल्फ - हेल्फ ग्रुपफोरनो रांखान्थि मदत होनायजों लोगोसे गुबुन गुबुन रोखोमनि नंखाय बिथांखिफोरखौ इउपिपिएल दोलोआ राइजो - राजा सुबुंफोरनो मुलाम्फा होनो इउपिपिएल दोलोआ बाथ्रा होनायखौ राइजो - राजाफोरा नंखाय होन्नानै बुजिनो हाबाय । 4 थि खेबनि थाखाय बिटिसिआव बिपिएफ दोलोआ सरकार दानो हागोनआ रोखा । हाग्रामा महिलारिनि गोख्रों दैदेन्नाय आरो समान जौगानायखौ बिटिसिनि राइजो - राजाफोरा अराय सम हास्थायबोदों । बिथाङा बुंबावोदि , उदालगुरि जिल्लानि मोन 10 बियाबनि गेजेराव गासै बियाबफोरखौनो देरहानो हानानै बिपिएफ दोलोआ सरकार दाफिनगोन होन्नानै दाबि खालामो । बे मेलआव कलाइगाव बिधान सभा बियाबनि एम एल ए महेश्वर बर'आबो बाहागो लादोंमोन । 
खुंथाय मोन्नो थाखायनो राजखान्थि दोलोफोरा बि टि सियाव नंखाय बाथ्रा बुडोः ड ० अन्जलि दैमारि